ฟินันซ่ามองหุ้นปรับฐานไตรมาส3
บลจ.ฟินันซ่า มองครึ่งปีหลังหลายปัจจัยยังอึมครึม ตลาดหุ้นปรับฐานไตรมาส 3
5 ก.ค. 2553

บลจ.ฟินันซ่า มองครึ่งปีหลังหลายปัจจัยยังอึมครึม ตลาดหุ้นปรับฐานไตรมาส 3 
บริษัทหลักทรัพย์จัดการกองทุน (บลจ.) ฟินันซ่า เปิดเผยถึงมุมมองการลงทุนในครึ่งหลังปี 2553 ว่า จะเป็นอีกช่วงหนึ่งที่ท้าทายค่อนข้างมากสำหรับนักลงทุน เนื่องจากภาวะเศรษฐกิจการลงทุนทั้งภายในและภายนอกประเทศอยู่ในช่วงหัวเลี้ยวหัวต่อ โดยปัจจัยที่ต้องจับตาอย่างใกล้ชิด ได้แก่ วิกฤติหนี้ของประเทศในกลุ่มยูโรและผลกระทบต่อเงินสกุลยูโร ผลกระทบจากมาตรการของรัฐบาลจีนในการสกัดกั้นวิกฤติฟองสบู่ในภาคอสังหาริมทรัพย์ การชะลอตัวของเศรษฐกิจสหรัฐ ตัวเลขอัตราเงินเฟ้อ รวมถึงผลกระทบต่อเนื่องจากเหตุการณ์ความรุนแรงทางการเมืองต่ออัตราการเติบโตของเศรษฐกิจไทย 
“เรามีมุมมองว่าการลงทุนในสินทรัพย์เสี่ยงเกือบทุกประเภท จะมีความผันผวนมากและคาดว่าราคาของสินทรัพย์เสี่ยงจะปรับฐานลงในไตรมาส 3 และเริ่มฟื้นตัวขึ้นในไตรมาส 4 หลังตลาดได้รับรู้ปัจจัยลบทั้งหมดแล้ว”ผู้จัดการกองทุน กล่าว
สำหรับตลาดหุ้นไทยคาดว่าจะปรับฐานในไตรมาส 3 เช่นกัน หลังผลประกอบการของบริษัทจดทะเบียนงวดไตรมาส 2 ของปี 2553 ต่ำกว่าไตรมาสแรก ซึ่งน่าจะเป็นจังหวะที่ดีในการเข้าลงทุน
ส่วนตราสารหนี้จะยังคงเป็นแหล่งที่พักเงินระยะสั้นได้ในช่วงไตรมาส 3 แต่ในไตรมาส 4 คาดอัตราผลตอบแทนของตราสารหนี้จะปรับเพิ่มขึ้นตามแนวโน้มอัตราดอกเบี้ยนโยบาย การออกพันธบัตรใหม่ที่มากกว่าคาดเพื่อช่วยกระตุ้นเศรษฐกิจอีกระลอก รวมถึงความต้องการลงทุนที่ลดลงจากการเริ่มกลับไปหาสินทรัพย์ที่มีความเสี่ยงอีกครั้ง ทองคำจะยังคงเป็นการลงทุนที่น่าสนใจ จากปัญหาวิกฤตยูโร ทำให้นักลงทุนหันหาแหล่งลงทุนที่ปลอดภัย เช่น ทองคำและดอลลาร์ แต่ถ้าตัวเลขเศรษฐกิจของสหรัฐเริ่มส่งสัญญาณการชะลอตัว จะทำให้ทองคำเป็นแหล่งลงทุนที่ปลอดภัยเพียงทางเลือกเดียว ประกอบกับเมื่อพิจารณารูปแบบความเคลื่อนไหวของราคาทองคำเปรียบเทียบกับราคาหุ้นและอสังหาริมทรัพย์แล้ว จะเห็นว่าราคาทองคำยังมีโอกาสปรับเพิ่มขึ้นได้อีก